मंडी जिले भर में निजी बस ऑपरेटर्स की हड़ताल दूसरे दिन भी जारी रही। हड़ताल के चलते मंगलवार को भी प्राइवेट बसें सड़कों पर नहीं दौंड़ी। बस ऑपरेटर यूनियन के राज्य कार्यकारिणी के सदस्यों व पदाधिकारियों ने मंगलवार के दिन शाम के समय लोक निर्माण विभाग विश्राम गृह सुंदरनगर परिसर में एकत्रित हुए और अपनी मांगों को लेकर नारेबाजी की। बस ऑपरेटर यूनियन के प्रदेश अध्यक्ष राजेश, वीरेंद्र, नरेश समेत अन्य तमाम पदाधिकारियों का कहना है कि अगर प्रदेश सरकार निजी बस ऑपरेटरों की मांगों को अनसुना करती है तो अनिश्चितकालीन हड़ताल की जाएगी। प्रदेश अध्यक्ष राजेश का कहना है कि हम प्रदेश सरकार के साथ कंधे से कंधा मिलाकर चलने के लिए तैयार हैं। जिस तरह डीजल के दामों में वृद्धि हुई है उसी तर्ज पर किराए के दामों में वृद्धि की जानी चाहिए। उन्होंने आश्वस्त किया है कि अगर भविष्य में डीजल के दाम कम होते हैं तो उसी तर्ज पर निजी बसों के किराए भी कम कर दिए जाएंगे।